Joost was nie so finansieel suksesvol soos sy broer nie, maar die twee blyk wel 'n hegte band te gehad het: hulle het saam houtgekap en ongeveer dieselfde tyd begin boer; ook het hulle altyd saam gereis vanaf Stellenbosch om hulle name op te gee vir die monsterrolle en Joost het sy eerste seun ook "Burgert" genoem. Hierdie seun het hy gehad saam met sy eerste vrou, Catharina (Trijntje) Hendriks Verburg. Dit wil voorkom dat sy in 1695 saam met haar ouers na die Kaap gekom het (as passasiers met 'n V.O.C.-skip), maar dat haar ma en pa tydens of kort ná die tog oorlede is. Catharina en Joost het saam twee seuns gehad, maar sy is kort na die geboorte van die tweede kind oorlede.
Ná Catharina se dood het Joost 'n verhouding gehad met Elisabeth van Wyk, ook genoem Lysbeth van die Kaap: sy was van (moontlik gedeeltelike) slawe-afkoms. Hulle verhouding kan gesien word as 'n tragiese een, afhangend van hoe mens die beskikbare feite interpreteer. Elisabeth en Joost het in 1701 'n seun met die naam Willem gehad, en 'n ander seun, Johannes, in 1705. In 1703 het sy 'n dogter gehad - Christina - van wie die vader onbekend is. Dit is moontlik dat Elisabeth en Joost 'n aan/af verhouding gehad het, maar dit is ook baie moontlik dat Christina die produk van 'n verkragting was. Johannes is as babatjie oorlede en Joost en Elisabeth is daarna uitmekaar: het die teëspoed en trauma van die gebeurtenisse die paartjie uitmekaar gedryf, of was dit 'n liefdelose verhouding waarvan een (of altwee) tog te bly was om van ontslae te raak? Elisabeth het later met die redelik welgestelde Nicolaas von Wielligh getrou en stammoeder van die Von Wielligh-familie geword. Alhoewel Willem ook bekend was as "van Dyk", blyk dit dat hy en sy pa verder geen kontak te gehad het nie.
Cornelis van Dyk is nie 'n Van Dyk-Stamvader nie, alhoewel hy in baie bronne as een gegee word. Hy was werksaam vir die V.O.C. en 'n paar jaar in Suid-Afrika woonagtig. Hierdie Amsterdamse seevaarder is met sy Suid-Afrikaanse bruid, Anna Catharina Pieters, eers Engeland en daarna na Suid-Amerika toe - voor hy in die Napoleontiese Oorloë aan die kus van Frankryk gesterf het.
Hendrik van Dyk verskyn ook in die SAG (2:263) en dit is nie duidelik of hy wél 'n stamvader is of nie. Nog geen navorsing gedoen oor sy herkoms of ouers nie.
Andries Nicolaas van Dyk is nie 'n stamvader nie, maar word deur sommige bronne (soos die Suid-Afrikaanse Familieregisters; 8:689) as een beskou (afkomstig van "Holland"). Hy is egter in Suid-Afrika gebore, waarskynlik as die onegte seun van Andries Christiaan van Dyk en 'n onbekende moeder. Op sy profielblad, onder "notas", verskyn 'n samevatting van ons navorsing met betrekking tot hierdie raaiselagtige persoon.